**О Д Г О В О Р**

на пратеничко прашање од пратеникот Јован Лазарев поставено на 77-та седница на Собранието на Република Македонија одржана

на 5 ноември 2009 година

**Методиј Хаџи Васков:** Најнапред би сакал да го искажам значењето кое што енергетската ефикасност ја има во целокупната стратегија за развојот на енергетскиот и особено на електро енергетскиот сектор во Република Македонија. Значи, еден клучен фактор за развојот на енергетскиот и поконкретно на електро енергетскиот сектор е подобрувањето, проширувањето со нови капацитети производствени, но исто така и преносни капацитети за електрична енергија.

Вториот дел за обезбедување на еден ефикасен систем е енергетската ефикасност, практично потребата, односно можноста да се искористи помалку енергија за исто производство на добра и услуги, или пак да се произведат повеќе добра и услуги со истото, со постоечкото количество на енергија.

Би сакал да потенцирам неколку работи кои што се значајни, а на кои што Министерството за економија и Владата придаваат особено значење. Значи, прво, во стратегијата за комплексен развој на енергетиката во периодот до 2020 година со визија до 2030 година една од значајните теми која што се разработува и на која што се дава акцент е и енергетската ефикасност, постоечката состојба и она што се можностите, што се начините за подобрување на енергетската ефикасност во периодот кој што следи.

Второ, од стратешките документи кои што се значајни е конкретната стратегија за подобрување на енергетската ефикасност која што е донесена и која што во моментов е во фаза на ажурирање во поглед на усогласување со последните најнови искуства од земјите членки од Европската унија.

И третиот битен стратешки документ е практично акциониот план кој што беше претставен два пати во текот на 2009 година во рамките на Енергетската заедница, прв пат во мај и после во септември оваа година кој што беше оценет како еден од најдобрите планови со конкретни фази на реализација за периодот кој што следи.

Би сакал да потенцирам две значајни легислативи кои што се донесени во меѓувреме кои што се за прв пат донесени во Република Македонија, а значајни се од повеќе аспекти. Прво, тоа е Правилникот за етикетирање на уредите кои што се користат во домаќинствата во кој што се транспонирани девет директиви на Европската унија и кои што јасно ги дава насоките на кои што мора да има задолжително означување и етикетирање на потрошувачите на електрична енергија на одредени уреди, како и стандардите кои што ќе мора да се следат не само сега, туку и во периодот кој што следи.

Вториот значаен законски акт кој што е донесен, тоа е Правилникот за подобрување на енергетската ефикасност на градежните објекти каде што се пропишуваат точните прецизни услови кои што треба да ги следат градителите на нови објекти, како и оние услови кои што треба да ги почитуваат постоечките градежни објекти. Ова е од особено значаен сегмент, затоа што потрошувачката на електрична енергија во градежните објекти, тука спаѓаат не само домовите, туку и деловните објекти, бизнис центрите како и јавните установи кои што заземаат над 40% како што спомна пратеникот и тоа е особено значајно, бидејќи евентуалното намалување на потрошувачката на електрична енергија во овој сегмент ќе има големо значење за целиот систем понатаму.

Би сакал да напоменам за оние конкретни активности кои што се преземени во овој период, но и оние кои што следат во периодот кој што е пред нас. Значи, оние што се значајни активности тука е реализацијата на геф проектот кој што е во тек и во кој што се предвидуваат исто така и средства за подобрување за проекти кои што ќе имаат значење за подобрување на енергетската ефикасност на градежните објекти, но не само на градежните објекти, туку и општо, подршка на целиот сектор кој што се занимава со енергетска ефикасност.

Вториот дел, е еден значаен проект кој што Министерството за економија го потпиша заедно со австриската Агенција за развој потпишан на 19 јули оваа година, а кој што предвидува во следните три години да се реализираат 4 клучни компоненти на проектот за енергетска ефикасност на градежни објекти. Само да ги потенцирам најзначајните, тоа е подобрување на капацитетите кои што ги имаме како држава и Агенцијата за енергетика. Второ, тоа е значењето кое што го има овој проект за усогласување, односно помошта која што се доделува за усогласување, целосно усогласување со европската легислатива. Еден од примерите веќе ги спомена и почитуваниот пратеник, но исто така, тука спаѓаат и многу поширок спектар на законски регулативи кои што треба да се усогласат комплетно со најновите достигнувања на Европската унија. Трето, тука имаме реализација на конкретен проект, пилот проект на градежен објект во кој што ќе бидат имплементирани најдобрите пракси на енергетска ефикасност. Тој ќе биде реализиран на проект од јавниот сектор во рамките на проектот до 2012 година. Четврта и клучна компонента на овој процес е она што треба да обезбеди практично одржливост на овој проект, тоа е пред се едукацијата и инволвирањето и на образовните, на индустријата во овој процес. Практично едукативната функција која што треба да ја има овој проект, затоа што енергетската ефикасност не е само на одреден ограничен број на објекти, или ограничен број на економски субјекти, туку на сите чинители, сите потрошувачи на енергетскиот пазар.

На крај би сакал само да информирам дека и Министерството за економија работи на спроведување на кампања. Во тек се подготовките за спроведување на кампања за подигање на јавната свест на граѓаните за она што значи енергетска ефикасност и колкаво е конкретното намалување на сметките за електрична енергија, но исто така колкав е бенефитот кој што ние ќе го имаме понатаму како општество.